Na temelju članka 1. Zakona o dopuni Zakona o sustavu civilne zaštite (Narodne novine, broj 31/2020), a temeljem točke VI. Odluke Stožera civilne zaštite Republike Hrvatske o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja (KLASA: 810-06/20-01/7, URBROJ: 511-01-300-20-1 od 19. ožujka 2020. Godine), Stožer civilne zaštite Brodsko-posavske županije na svojoj sjednici održanoj dana 20. ožujka 2020. godine, donosi

**O D L U K U**

**o provođenju mjera ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja na području Brodsko-posavske županije**

**I.**

Za provedbu mjera iz točke VI. Odluke o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja (u daljnjem tekst: Odluka Stožera CZ RH), stožeri civilne zaštite jedinica lokalne samouprave (gradova i općina) dužni su angažirati pripadnike iz sustava civilne zaštite, prvenstveno iz reda operativnih snaga sustava civilne zaštite jedinica lokalne samouprave, kao i komunalno redarstvo..

**II.**

Prilikom provođenja ove Odluke stožeri civilne zaštite jedinica lokalne samouprave dužni su kontrolirati sve objekte navedene u točkama III. i IV. Odluka Stožera CZ RH.

**III.**

Pri provedbi nadzora provođenja mjera svi angažirani pripadnici sustava civilne zaštite dužni su nositi reflektirajuće prsluke s oznakom CZ ili imati iskaznice pripadnika CZ.

**IV.**

Za provedbu nadzora provođenja mjera potrebno je ustrojiti evidenciju obilazaka. Objekte iz točki III. i IV. Odluke Stožera CZ RH koji su predmet nadzora potrebno je kontrolirati minimalno jednom dnevno.

**V.**

U slučaju nepridržavanja mjera iz Odluke Stožera CZ RH potrebno je obavijestiti načelnika stožera civilne zaštite grada ili općine koji će izdati usmeni nalog za postupanje, a isti će se pisanim putem u roku od 24 sata dostaviti vlasniku objekta – kršitelju Odluke Stožera CZ RH.

**VI.**

Izvješće o provedbi nadzora provođenja mjera na obrascu „CZ BPŽ“ potrebno je dostaviti Stožeru civilne zaštite Brodsko-posavske županije jedanput dnevno do 09,00 sati za prethodni dan na e-mail adrese: [slavonskibrod112@civilna-zastita.hr](mailto:slavonskibrod112@civilna-zastita.hr) i [sbosnjakovic@bpz.hr](mailto:sbosnjakovic@bpz.hr) .

**VII.**

Ova Odluka stupa na snagu danom donošenja i dostavlja se svim jedinicama lokalne samouprave s područja Brodsko-posavske županije putem ŽC 112 Slavonski Brod na postupanje.

KLASA: 810-01/20-01/06

URBROJ: 2178/1-08-20-23

Slavonski Brod, 20. ožujka 2020. godine

**NAČELNIK STOŽERA CIVILNE ZAŠTITE**

**BRODSKO-POSAVSKE ŽUPANIJE**

**Stjepan Bošnjaković, dipl. ing.**